Document ID: 31995R2943

31995R2943
L 308/15
JURNALUL OFÍCIAL AL UNIUNII EUROPENE
REGULAMENTUL (CE) NR. 2943/95 A COMISIEI
din 20 decembrie 1995
de stabilire a normelor de aplicare a Regulamentului (CE) nr. 1627/94 al Consiliului privind stabilirea dispozițiilor generale referitoare la permisele de pescuit speciale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul Consiliului (CE) nr. 1627/94 din 27 iunie 1994 de stabilire a dispozițiilor generale privind permisele speciale de pescuit (1), în special articolul 13 alineatul (2) și articolul 16,
întrucât este necesară stabilirea procedurilor referitoare la transmiterea către Comisie a informațiilor pertinente referitoare la navele de pescuit comunitare, în vederea eliberării de permise de pescuit speciale, precum a criteriilor de examinare de către Comisie a cererilor de permise;
întrucât, în cazul unei infracțiuni comise de o navă de pescuit aflată sub pavilionul unei țări terțe, armatorului navei trebuie să i se dea posibilitatea de a-și exprima punctul de vedere cu privire la măsurile adoptate;
întrucât este necesară stabilirea unei proceduri de cooperare între autoritățile competente ale statelor membre pentru facilitarea schimbului de informații în cazul nerespectării reglementării comunitare;
întrucât măsurile prevăzute în prezentul regulament sunt conforme cu avizul comitetului de administrare din sectorul pescuitului și acvaculturii,
ADOPTĂ PREZENTUL REGULAMENT:
Articolul 1
Prezentul regulament stabilește procedurile de aplicare a articolelor 7, 8, 10 și 13 din Regulamentul (CE) nr. 1627/94.
CAPITOLUL I
Autorizația de pescuit în zona de pescuit comunitară și în largul mării
Articolul 2
(1) Statele membre transmit Comisiei, cu cel puțin o lună înainte de începerea operațiunilor de pescuit, proiectul de listă cu navele de pescuit comunitare în măsură să practice o activitate de pescuit supusă condițiilor de acces menționate la articolul 7 din Regulamentul (CE) nr. 1627/94, precum și informațiile care permit verificarea conformității listei cu dispozițiile pertinente de drept comunitar, inclusiv datele referitoare la evaluarea eforturilor de pescuit.
(2) Lista navelor cuprinde în special informațiile menționate în anexa I la Regulamentul (CE) nr. 1627/94.
(3) Lista navelor, precum și informațiile suplimentare, sunt furnizate Comisiei de preferință pe cale informatică sau prin poșta electronică.
(4) Termenul menționat la articolul 7 alineatul (2) din Regulamentul (CE) nr. 1627/94 curge de la data primirii tuturor informațiilor pertinente.
Articolul 3
(1) Statele membre transmit Comisiei lista definitivă a navelor cărora le-a fost eliberat permisul de pescuit în termen de cel mult treizeci de zile de la eliberarea acestuia.
Lista finală poate rămâne valabilă până la revocarea expresă sau implicită de către statul membru.
(2) În caz de modificare a listei definitive, informațiile menționate la articolul 2 alineatul (1) trebuie să fie primite de Comisie cu cel puțin douăsprezece zile lucrătoare înainte de începerea operațiunilor de pescuit.
(3) Statele membre înștiințează imediat Comisia cu privire la retragerea sau suspendarea permiselor de pescuit speciale eliberate, în întregime sau în parte, cu precizarea motivelor.
Articolul 4
Statele membre transmit Comisiei în fiecare an, până pe 15 noiembrie, informațiile referitoare la regimurile naționale specifice ale permiselor menționate la articolul 8 din Regulamentul nr. 1627/94, în caz că astfel de regimuri sunt deja stabilite.
CAPITOLUL 2
Retragerea și suspendarea permiselor de pescuit ale navelor unei țări terțe
Articolul 5
Statele membre comunică orice infracțiune constatată, menționată la articolul 10 alineatul (1) din Regulamentul (CE) nr. 1627/94, indicând cel puțin numele, marcajul exterior, indicativul radio internațional al navei, țara terță de pavilion, numele și adresele căpitanului și armatorului, o descriere amănunțită a faptelor constatate, acțiunile cu caracter penal sau administrativ sau alte măsuri întreprinse, precum și orice hotărâre definitivă de drept cu privire la infracțiune.
Articolul 6
(1) Comisia examinează fiecare notificare cu privire la o infracțiune constatată ca fiind comisă de o navă aflată sub pavilionul unei țări terțe și apreciază gravitatea acesteia, ținând seama de hotărârile penale și administrative luate de către autoritățile competente ale statelor membre, în special de profitul economic pe care armatorul l-ar fi obținut și de consecințele faptelor constatate asupra resurselor halieutice.
În privința navei respective, fără a aduce atingere dispozițiilor prevăzute în acordul de pescuit cu țara terță de pavilion, Comisia, după ce i-a oferit armatorului posibilitatea de a-și exprima punctul de vedere cu privire la infracțiunea invocată și în funcție de gravitatea infracțiunii, poate decide:
-
suspendarea permisului special de pescuit;
-
retragerea permisului special de pescuit;
-
excluderea navei în cauză de pe lista navelor care pot obține un permis de pescuit special în anul calendaristic următor.
(2) Decizia Comisiei nu poate fi luată înainte de a cincisprezecea zi de la primirea de către armator a notificării cu privire la infracțiunea invocată.
CAPITOLUL 3
Dispoziții generale și finale
Articolul 7
(1) Autoritățile competente care au constatat infracțiunea oferă tot sprijinul necesar autorităților statului membru de pavilion, pentru a-i permite acestuia să inițieze procedurile menționate la articolul 13 alineatul (1) din Regulamentul (CE) nr. 1627/94.
(2) Sprijinul poate cuprinde transmiterea de documente doveditoare, punerea la dispoziție a dovezilor comiterii infracțiunii, depunerea de mărturii a agenților lor în fața unei instanțe a statului membru de pavilion.
(3) Autoritățile competente care au constatat infracțiunea informează autoritățile statului membru de pavilion cu privire la orice navă care nu se conformează obligațiilor referitoare la executarea sancțiunilor ce i-au fost impuse.
(4) Statele membre informează Comisia și statul membru de pavilion cu privire la acțiunile penale sau administrative sau măsurile de altă natură întreprinse, precum și cu privire la orice hotărâre definitivă de drept referitoare la navele aflate sub pavilionul respectiv în privința cărora a fost constatată o infracțiune.
Articolul 8
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 1995.

Labels: 12
18
5
6